钦定古今图书集成/方舆汇编/职方典/第1520卷 > 《中丞楚郢周公平陇川颂》冯时可
## 钦定古今图书集成/方舆汇编/职方典/第1520卷 > 《中丞楚郢周公平陇川颂》冯时可

陇川多氏，故我属藩。日者以四方宁谧，远人来宾，朝
廷以瓯脱地封爵树焉，曰：“庶其我藩而御彼不庭耶？”
迺安民怀匪茹叛投缅。当事者务包荒，呼使复竟，阳
应阴背，狺狺如故。逾年，中丞周公至，曰：“彼竖故我所
卵翼，若革其豕，心可贳也。”复招之，不悔祸，据蛮湾侵
遮东与蛮育，又纠邦杭、蛮旷等番相畔换。前守将稍
“一创，遂逞螳臂抗我颜，行为大邦仇矣。”公曰：“彼不恭
若是，可再驯耶？”会直指邓公力主讨，请于朝，假便宜。
公集众议，佥谓蛮甚张，非十万不克。公曰：“师多则心
不一，力且分矧集，须矌日，酋得为计，益引敌，不如用
寡而速。决计卒二万，饷三万，完兹役矣。”酋所恃，窟万
山巅，上刺天，下临渊，与蛮莫迤西木邦、猛密相错如
织，可与阴阳而延喘息，以待缅瓦。即使我师幸胜，不
习其蹊窦窟穴，不难乘瑕隙复咆嗥，故终持不下。公
既决策，先遣卒据其扼塞，而以大众直𢭏其前，贼方
觉我师以与共险要而资其米敛辎畜矣。百道进攻，
胜气百倍，犹嚄唶固守待援。及我师再败，其与国相
蚓结者，彼遂夺气不能军，我师争先登门焉。连破七
栅，诸贼请缚不暇，元凶遂授首。将士传公旨曰：“我所
罪者，安民一人，勿穷芟刈。”师兴，十月甲午，越十一月
甲辰告捷。饷三万，费不十三四，滇人若不知有兵。吁，
伟哉！人臣任封疆，务奠安巩固耳，何求灼然功？有功
则已，后且必有受其伤者。故得已不必有功，不得已，
斯不“能辞；功得已而功，其功或为祸；不得已而功，则
功始为福。”往时彝酋无衅，或信将吏言，激之使衅，不
惮尽力草薙禽狝之。然往往胜不赎败，而得不偿失。
公曰：“彝夏殊覆载均耳，我非仇陇，彼求解而解之，彼
干刑而刑之。我以君喜怒，以民喜怒，不以我喜怒也。
故得已而不功，公始事之仁也；不得已而”有功，公成
事之义也。一时将士奉公德意，不恃额额恍恍，无争
首功，以妄诛锄，远迩内外，莫不怡怿。盖余观于公，恢
恢斤斤，举巨核细，俨然宏大君子也。勇为善而耻为
名，勇为肩而耻为倚，盟心暗室，披肝大廷，斟酌元气，
参伍于忠厚正直，而无偏胜、无隐伏。故兹举也，以王
道行，王师本，以严翼整暇，济以神奇捷速，非当世侥
幸以图成者。伦饮至日，直指公首唱《凯歌》，文武僚佐
以下和者若而人曰：“凯者，岂也乐也？戾气消，善气集，
其乐何如？时可至也。”后未及与盛典，敬为诵以志其
盛。

诵曰：“于昭我明，式廓版图。九服六幽，声教遐敷。惟彼
滇孽，宅彼坤隅。唐季以旋，负固久逋。有明耆武，拔茹
摧枯。缅地瓦我臣，三宣我奴。藩篱屏障，莫敢毒痡。维解
网弛，瓦变为䝙。陇人迩顽，亦复凶趋。守将谁何？遽张
乃弧。戕我边卒，侵我外郛。公来镇抚，克壮其猷。曰此
狂竖，文德可柔。开以三面，彼曾不筹。䲭张虎视，角”弓
弗觩。公曰师哉，其罪已尢。为豕弗除，为豺孰收。虎符
甫发，龙剑耀眸。爰整其旅，爰峙其糇。我旟我旐，长戟
酋矛。据彼崄岐，厄彼咽喉。大袒高骧，窟穴用搜。钩援
临冲，如岳如云。太白明明，欃枪息氛。七栅既破，三孽
如焚。凶渠授首，润原膏𣸣。剪其根株，馀草弗耘。乃裂
其土，乃涣其群。惟彼暗昧，昭然始昕。疏为冷风，清为
凉云。狂焰熄灭，善气氤氲。日月高悬，天泽剖分。山平
水静，其流沄沄。一方若盂，孰敢纷纭。武服既共，露布
以闻。天子曰“吁，肇敏戎功。”惟我有臣，为国股肱。既敬
既戒，以修我戎。不损五较，就绪三农。内阜我财，外固
我墉。用锡尔祉，圭瓒彤弓。策勋饮至，凯乐融融。曼氛
既解，簪裾雍容。戏槊舞剑，《角觗》呈工。分甘投醪，湛露
浓浓。汉法戎索，比耦相从。雎盱貌易，咿嗢译重。震赫
鬼区，濯涤神丛。铜柱金城，千秋崇崇